ג'ים בראון

ג'ים בראון ב-2014
ג'ים בראון (באנגלית: Jim Brown; 17 בפברואר 1936 – 18 במאי 2023) היה שחקן פוטבול ושחקן קולנוע אמריקאי. בראון שיחק בליגת ה-NFL בעמדת הפולבק (רץ אחורי), במשך תשע עונות במדי קבוצת קליבלנד בראונס והוא מגדולי השחקנים בכל הזמנים.

==ביוגרפיה==
בראון נולד בעיירה בדרום מזרח ג'ורג'יה לחופי האוקיינוס האטלנטי. בגיל 8 עברה משפחתו ללונג איילנד שבמדינת ניו יורק.

===אוניברסיטת סירקיוז===
בראון התחרה במסגרת האוניברסיטה במגוון ענפי ספורט. הוא היה חבר נבחרת הפוטבול, נבחרת הכדורסל, נבחרת הלקרוס ונבחרת האתלטיקה.

בלקרוס הנבחר בשנתו הראשונה לנבחרת השנייה של האול-אמריקן ובשנתו השנייה נבחר לנבחרת הראשונה. הוא סיים את העונה במקום השני מבחינת הבקעות, קבוצתו סיימה לא מנוצחת ובמשחק האולסטאר של המכללות הבקיע 5 פעמים.

באתלטיקה התחרה בין השאר בקרב עשר, הטלת כידון וקפיצה לגובה. בכדורסל נבחר בדראפט ה-NBA של 1957 במקום ה-69.

בפוטבול שיחק כרץ וכבועט. ב-1956 סיים שלישי במדינה במספר היארדים בריצה, נבחר פה אחד לאול-אמריקן וסיים חמישי בדירוג לגביע הייזמן. במשחק האחרון של העונה הסדירה באוניברסיטה רץ ל-197 יארד, ושישה טאצ'דאונים ובנוסף הבקיע בבעיטה עוד 7 נקודות בונוס.

===שחקן פוטבול מקצועני===
בראון נבחר בדראפט ה-NFL של 1957, במקום השישי בסיבוב הראשון על ידי קליבלנד בראונס. בעונתו הראשונה נבחר לרוקי השנה לאחר שדורג ראשון בליגה ביארדים בריצה ובמספר הטאצ'דאונים. סך הכל שיחק במשך 9 עונות בליגה, בהן היה השחקן הבולט ביותר. בכל העונות נבחר לפרו בול, 8 פעמים נבחר לאול פרו (נבחרת העונה) ושלוש פעמים נבחר ל-MVP של הליגה. ב-8 מתוך העונות הוביל את הליגה ביארדים בריצה וחמש פעמים במספר הטאצ'דאונים. תחת הנהגתו זכתה הקבוצה באליפות ליגת ה-NFL ב-1964.

לאחר 9 עונות ובעודו בשיאו, פרש בראון מפוטבול. בעת פרישתו הוביל את הליגה במספר היארדים בריצה בכל הזמנים ובמספר הטאצ'דאונים (בריצה ובריצה+תפיסה). פרישתו המוקדמת הייתה מפתיעה והגיעה בתום עונה בה היה ה-MVP של הליגה. בין הסיבות שייתכן והשפיעו על החלטתו הייתה הרצון להתמקד בקריירה כשחקן קולנוע, ואיומים מצד בעלי קליבלנד בראונס לקנוס אותו אם יאחר למחנה האימונים בשל צילומי סרטים.

ב-2010 נבחר בראון על ידי ה-NFL במקום השני (אחרי ג'רי רייס) ברשימת 100 השחקנים הגדולים בכל הזמנים, בחירה שנעשתה על ידי פאנל שחקנים, מאמנים, בעלי קבוצות ושדרנים.

לכבוד יום הולדתו ה-80 ב-2016 הודיעה קליבלנד בראונס כי תציב פסל בדמותו של בראון בכניסה לאצטדיונה.

===שחקן קולנוע===
בראון החל את הקריירה שלו כשחקן קולנוע במערבון Rio Conchos משנת 1964. הסרט השני בו השתתף היה 12 הנועזים בו גילם את אחד מ"הנועזים", חייל-אסיר בצבא ארצות הברית שנידון למוות ומגויס למשימת התאבדות נגד גרמניה הנאצית. שיחק בסרט "100 רובים" בכיכובה של ראקל ולש. ב-1968 שיחק בסרט תחנת זברה אינה עונה. בהמשך הקריירה שיחק בתפקידים ראשיים במערבונים, בסרטי ניצול, בסרטי פעולה ובסרטי ספורט שונים וכן בתפקידי אורח רבים.

==קישורים חיצוניים==

* [http://www.profootballhof.com/hof/member.aspx?PlayerId=33 ג'ים בראון], באתר היכל התהילה של הפוטבול המקצועני
* [https://web.archive.org/web/20150222011754/http://www.footballfoundation.org/Programs/CollegeFootballHallofFame/SearchDetail.aspx?id=50092 ג'ים בראון], בהיכל התהילה של פוטבול המכללות
* [http://www.pro-football-reference.com/players/B/BrowJi00.htm ג'ים בראון], באתר pro-football-reference.com
* [https://web.archive.org/web/20100524004333/http://apps.uslacrosse.org/museum/halloffame/view_profile.php?prof_id=35 ג'ים בראון], בהיכל התהילה של לקרוס
* [http://mmqb.si.com/mmqb/2015/09/28/jim-brown-cleveland-browns-hall-of-fame-nfl-greatness Why Jim Brown Matters], באתר ספורטס אילוסטרייטד, 6 באוקטובר 2015
* 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:שחקני פוטבול אמריקאים
קטגוריה:שחקני פוטבול: רצים אחוריים
קטגוריה:שחקני קולנוע וטלוויזיה אמריקאים
קטגוריה:חברי היכל התהילה של הפוטבול המקצועני
קטגוריה:זוכי פרס ה-MVP של ה-NFL
קטגוריה:שחקני קליבלנד בראונס
קטגוריה:בחירות דראפט של סירקיוז נשיונלס
קטגוריה:בוגרי אוניברסיטת סירקיוז
קטגוריה:חברי היכל התהילה של פוטבול המכללות
קטגוריה:אמריקאים שנולדו ב-1936
קטגוריה:אמריקאים שנפטרו ב-2023